Nkenda ya 3: Adamu na Eva
INKI beto kemona na kifwanisu yai? Beto kemona bakala ya ntete na nkento ya ntete. Nzambi muntu gangaka bau. Beno zaba zina ya Nzambi? Zina na yandi kele Jéhovah. Zina ya bakala Adamu mpi zina ya nkento, Eva.
Tala nki mutindu Jéhovah Nzambi kugangaka Adamu. Yandi bakaka putulu ya ntoto mpi yandi salaka nitu ya muntu ya kukuka. Na nima yandi tulaka mupepe na mbombo ya muntu. Na yau Adamu yantikaka na kuzinga.
Jéhovah Nzambi vandaka na kisalu ya kupesa Adamu. Yandi songaka Adamu na kupesa bambisi yonso bazina. Adamu yindulaka ngolo na ntwala ya kupesa konso mbisi zina yina fwanaka na yandi. Kansi, ntangu muntu vandaka kupesa bambisi bazina, yandi yantikaka na kumona kima mosi. Beno zaba kana inki?
Bambisi yonso vandaka na bankento na bau. Bandjoku ya bakala na bandjoku ya bankento, bantambu ya babakala na bantambu ya bankento. Kansi, Adamu kuvandaka ve na nkento. Yau yina Jéhovah kubwisaka Adamu na mpongi ya ngolo mpi yandi katulaka yandi lubanzi mosi na mupanzi. Na lubanzi yina, yandi sadilaka Adamu nkento.
Yindula fyoti kyese yina Adamu kuvandaka na yau! Mpi nki kyese Eva kuvandaka na yau na kuzinga na kilanga ya kitoko ya mutindu yina! Na ntangu yai bau lungaka kubuta bana mpi kuzinga na kyese yonso.
Jéhovah zolaka nde Adamu na Eva kuzinga kimakulu. Yandi lombaka na bau na kukumisa ntoto ya mvimba bonso kilanga ya Eden. Adamu na Eva kuvandaka na kyese kibeni ntangu bo vandaka kuyindula na kulungisa kisalu yina! Keti nge zolaka kuvanda na kyese na kukumisa ntoto kilanga ya kitoko? Kansi, kyese na bau vandaka ya nkufi. Beto tala sambu na inki?
Nkunga 83:19; Kuyantika 1:26-31; 2:7-25.
Bangyufula
- Inki mutindu kifwanisu yina kele na Nkenda ya 3 meswaswana ti yina kele na Nkenda ya 2?
- Nani salaka bakala ya ntete, mpi zina na yandi nani?
- Inki kisalu Nzambi kupesaka Adami?
- Sambu na nki Nzambi kubwisaka Adami na mpongi ya ngolo?
- Adami ti Eva zolaka kuzinga bamvula ikwa, mpi nki kisalu Yehowa kupesaka bo?
Bangyufula ya ngika
- Tanga Nkunga 83:19.
Zina ya Nzambi kele nani, mpi nki kele pozisio na yandi na yina metala ntoto? (Yer. 16:21, NW; Dan. 4:17, NW)
- Tanga Kuyantika 1:26-31.
Inki kigangwa ya kuluta mfunu Nzambi kusalaka na kilumbu ya sambanu, mpi nki mutindu kigangwa yango kuswaswanaka ti bambisi? (Kuy. 1:26)
Inki madya Yehowa kupesaka na muntu mpi na bambisi? (Kuy. 1:30)
- Tanga Kuyantika 2:7-25.
Mukumba ya kupesa bambisi bazina yina Nzambi kupesaka Adami vandaka kulomba inki? (Kuy. 2:19)
Inki mutindu Kuyantika 2:24 kesadisa beto na kubakisa mutindu Yehowa ketadilaka makwela, kukabwana, mpi kufwa makwela? (Mat. 19:4-6, 9)
tum_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn